ROZHODNUTIE KOMISIE
z 31. júla 2008
o pridelení grantov na opatrenia týkajúce sa prekladu a testovania modulu pre zisťovanie o obetiach trestných činov v rámci osobitného programu Predchádzanie a boj proti trestnej činnosti ako súčasti všeobecného programu o bezpečnosti a ochrane slobôd
(2008/679/SVV)
KOMISIA EURÓPSKYCH SPOLOČENSTIEV,
so zreteľom na Zmluvu o Európskej únii,
so zreteľom na rozhodnutie Rady 2007/125/SVV z 12. februára 2007, ktorým sa ustanovuje na obdobie rokov 2007 až 2013 ako súčasť všeobecného programu o bezpečnosti a ochrane slobôd osobitný program Predchádzanie a boj proti trestnej činnosti (1), a najmä na jeho článok 7 ods. 6,
keďže:
(1)
Komisia prijala 16. apríla 2007 ročný pracovný program pre osobitný program Predchádzanie a boj proti trestnej činnosti ako súčasť všeobecného programu o bezpečnosti a ochrane slobôd (2).
(2)
Vo februári 2007 bola zverejnená výzva na účasť rámcových partnerov v programe Predchádzanie a boj proti trestnej činnosti.
(3)
Dňa 16. augusta 2007 bola všetkým vybraným rámcovým partnerom, ktorí si zvolili túto možnosť: Štatistika o trestnej činnosti a trestnej justícii, zaslaná osobitná výzva na predloženie návrhov týkajúcich sa prekladu a testovania modulu pre zisťovanie o obetiach trestných činov.
(4)
Hodnotiaci výbor zasadal 6. novembra 2007, 22. novembra 2007 a 17. decembra 2007 a odporučil pridelenie grantov na preklad a testovanie modulu pre zisťovanie o obetiach trestných činov.
(5)
Opatrenia stanovené v tomto rozhodnutí sú v súlade s nariadením Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3).
(6)
Opatrenia ustanovené v tomto rozhodnutí sú v súlade so stanoviskom výboru ustanoveného podľa článku 8 rozhodnutia Rady 2007/125/SVV,
ROZHODLA TAKTO:
Jediný článok
Granty na opatrenia uvedené v prílohe sa schvaľujú v celkovej výške 1 540 170,39 EUR.
V Bruseli 31. júla 2008